banda aceh - di meiste vo eu werdet de name wohl z letst mal vor 4 jahr ide nachrichte ghoert ha. wo de tsunami cho und wiiti  teil vo suedost asie ueberfluetet und ganzi stadtteil mitsich grisse het.    ganz anderst hends mir empfunde, womer mitem flueger drueber gfloge sind: en wunderschoene landschaftsteppich het sich under eus usbreitet, schoen aglideriti faelder umgeh vo huegel und noed wiit ewaeg de dschungel und s meer.    au womer spoeter d umgebig uskundschaftet hend, isch di tatsaechlich zerstoerig schwer vorstellbar xi. d hueser sind - emel die im stadtkern - wieder ufbaue und de normali tagesablauf  schint i vollem gang xi. d luet laechlet viel und freued sich ab jedem touri. und doch laebed di meiste no immer inere art schockzuestand. will jede, wuerkli jede fruende und familiemitglieder i de gigantische fluetwelle verlore het.    da fuer de widerubau hilfschreft vode ganze waelt agreist sind, isch banda aceh vergliche mit andere staedt in sumatra raecht modern. es verfuegt zt ueber warmwasser duschene ide hotel, internetaschluss und was s westliche herz sust no so begehrt.    mir sind  grad en avocado schoggi shake & suesse gurkesaft (2 must haves in sumatra & au wenns komisch doent, sie sind mega fein) am schluerfe xi, da het sich en local naeb eus gsetzt und es gsproech mit eus agfange. er isch um di 50gi xi, en bereiste und weise ma. im verlauf vom abig het er eus denn au sini erlaebnis und teilwis sini gfuehl vom tag wo de tsunami cho isch und alles mitgrisse het, avertraut. mir sind dankbar, dass er eus en iblick vo dem gschehnis geh het, au wenns natuerli sehr bedrueckendi  gschichte sind.  ihm ischs au wichtig xi, eus ueber de islam ufzklaere und er het sich klar vom denkguet vode taliban & co distanziert. d versuechig, all moslems i ein topf vo z ruehre, egal vo welere kultur sie abstammed, macht de luet det grossi sorge.    es isch tatsaechlich noed so fanatisch xi, wi mir zerst befuerchtet hend. um ehrli xi, het au eus de strengi islamischi glaube i dere provinz fast vome bsuech abghalte. sit 3 jahr giltet nuem s indonesische gsetz det, sondern d sharia  (s islamische raecht). vorher hets viel kaempf zwuesched de gam (gerakam aceh merdeka, bewegung freies aceh) mit de indonesische regierig geh. vorallem sbergvolk het stark drunter glitte und laebt huet zt i grosser armuet. wer glaubt, bi soviel hilfswerk ide umgebig krieget die sicher oepis devo ab, het sich gschnitte: obwohl geld da wer xehnd di luet kein rappe.. sie sind halt (leider) kei opfer vom tsunami.    als touri merkt mer wenig vode sharia. au sust heigets nuem so viel handligschraft sit  e neui regierig am werk isch.  d fraue in banda sind natuerli all verschleieret und laufed au noed so modern und supergschminkt ume wie in medan. ansuste schaffeds normal und das i allne aemter. sie laufed ohni ma uf de strass umenand und sind au kei schuechi huschelis wiemer zerst befuerchtet hend. eus sind vorallem chlini sache ufgfalle, zb dass immer nur de toubi agsproche worde isch und wenn d anja oepis zahlt het, het au immer de toubi s rueckgeld becho. als westlichi frau sind das ischnitt  gnueg, jedoch isch banda aceh no lang kein 2. iran.    ussert ere imposante moschee giz aber noed viel x gseh in banda aceh. d unterwasserwaelt vo pulau weh het eus grueft und so hemer das staedtli nach einere nacht verlah.